Ølambassadør Espen Smith har satt sammen et hefte om juleølet vårt, en tradisjon like hevdvunnen som Knoll og Tott og Stomperud. Bare med mye lengre aner. Forfatteren forteller underholdende om norske skikker knyttet til ølbrygging og juleblot, som skriver seg helt tilbake til hedensk tid.
Regler fra Håvamål tilsier at det er dårlig skikk å forlate et gjestebud uten å være synlig beruset. I dag drikker vi øl på en mer moderne måte, og Smith veileder oss gjennom de ulike ølsortene, hva som passer til hvilken mat og hva vi skal kjenne etter når vi smaker på øl.
Det er mange som kan ta i et tak for at vi forbrukere skal velge norsk mat. Et grep er å bruke Norges offisielle merke for garantert norsk mat – Nyt Norge. Dette lille merket, som 88% av forbrukerne kjenner til, bør i tiden framover tapetsere norsk mat – både på emballasjen, i butikkene og i annonsekampanjer. Det gjør det enkelt for oss å velge norsk i butikken. Og det er det som trengs – at vi som forbrukere kjøper den maten den norske bonden arbeider for hver eneste dag.